CELEX: 62014CN0268
Language: sk
Date: 2014-06-04 00:00:00
Title: Vec C-268/14 P: Odvolanie podané 30. mája 2014 : Italmobiliare SpA proti rozsudku Všeobecného súdu (siedma komora) zo  14. marca 2014 vo veci T-305/11, Italmobiliare SpA/Európska komisia

25.8.2014   
            
            
               SK
            
            
               Úradný vestník Európskej únie
            
            
               C 282/21
            
         Odvolanie podané 30. mája 2014: Italmobiliare SpA proti rozsudku Všeobecného súdu (siedma komora) zo 14. marca 2014 vo veci T-305/11, Italmobiliare SpA/Európska komisia
   (Vec C-268/14 P)
   2014/C 282/27
   Jazyk konania: taliančina
   
      Účastníci konania
   
   
      Odvolateľka: Italmobiliare SpA (v zastúpení: M. Siragusa, F. Moretti a L. Nascimbene, avvocati)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť rozsudok v plnom rozsahu, so všetkými následkami z toho vyplývajúcimi, vrátane zrušenia napadnutého rozhodnutia,
            
         
               —
            
            
               nariadiť v rozsahu, v akom môžu byť vhodné a potrebné, organizačné opatrenia a/alebo procesné opatrenia upravené v článkoch 62 a 64 Rokovacieho poriadku Súdneho dvora,
            
         
               —
            
            
               nariadiť Komisii nahradiť trovy konania, vrátane trov konania pred Všeobecným súdom,
            
         
               —
            
            
               subsidiárne, pokiaľ vyššie uvedené nie je možné, vrátiť vec späť Všeobecnému súdu, aby uplatnil akékoľvek procesné alebo organizačné opatrenia, ktoré ešte nestanovil Súdny dvor.
            
         
      Odvolacie dôvody a hlavné tvrdenia
   
   
               1.
            
            
               Prvý odvolací dôvod: nesprávna identifikácia osoby, ktorej je napadnuté rozhodnutie určené
               Svojím prvým odvolacím dôvodom spoločnosť Italmobiliare spochybňuje tvrdenie Všeobecného súdu, podľa ktorého Italmobiliare mohla mať odôvodnene prístup k žiadaným informáciám. Všeobecný súd sa mal tiež dopustiť skreslenia skutočností a nesprávneho uplatnenia zásady ochrany legitímnej dôvery, keď nerozhodol, že skoršie konanie a písomné potvrdenia Komisie boli takej povahy, že zakladali legitímnu dôveru v to, že Italmobiliare sa napadnuté rozhodnutie nebude týkať. Nakoniec tvrdí, že rozsudok Všeobecného súdu neobsahuje žiadne odôvodnenie údajného porušenia zásady zákazu diskriminácie, pretože nepreskúmal tvrdenie Italmobiliare, podľa ktorého je táto spoločnosť jediným finančným holdingom, ktorý bol v konaní v postavení osoby, od ktorej sa žiadali informácie podľa článku 18 ods. 3 nariadenia č. 1/2003 (1).
            
         
               2.
            
            
               Druhý odvolací dôvod: protichodné a nelogické odôvodnenie preskúmania dôvodu, že Komisia porušila článok 296 ZFEÚ
               Svojím druhým odvolacím dôvodom spoločnosť Italmobiliare tvrdí, že odôvodnenie Všeobecného súdu je protichodné a nelogické v rozsahu, v akom síce tento súd uznal, že odôvodnenie Komisie, pokiaľ ide o predmet a cieľ žiadosti, je nedostatočné, ale pokladá ho za úplné, keď zoberie do úvahy kontext stanovený v úvodnom rozhodnutí, hoci toto rozhodnutie nič nepridáva k podstate obsahu napadnutého rozhodnutia. Odôvodnenie napadnutého rozhodnutia, a neskôr aj rozsudku, je neúplné, pokiaľ ide o potrebu žiadaných informácií a voľbu použiť ako inštrument rozhodnutie podľa článku 18 ods. 3 nariadenia č. 1/2003.
            
         
               3.
            
            
               Tretí odvolací dôvod: Všeobecný súd pochybil pri uplatnení článku 101 ZFEÚ a článku 18 ods. 1 a 3 nariadenia č. 1/2003, keď nerozpoznal, že napadnuté rozhodnutie má povahu ultra vires
               
               Svojím tretím odvolacím dôvodom spoločnosť Italmobiliare spochybňuje analýzu Všeobecného súdu súvisiacu s tvrdením, že Komisia nemala právomoc prijať napadnuté rozhodnutie. Tvrdí, že Všeobecný súd v podstate nepreskúmal dôkazy poskytnuté spoločnosťou Italmobiliare na podporu jej tvrdenia, a neprijal žiadne organizačné opatrenia na prešetrenie dôkazov, ktoré podľa Komisie odôvodňovali prijatie žiadosti o informácie.
            
         
               4.
            
            
               Štvrtý odvolací dôvod: nedostatočné, protichodné a nelogické odôvodnenie preskúmania dôvodu, že prišlo k porušeniu zásady proporcionality
               Svojím štvrtým odvolacím dôvodom spoločnosť Italmobiliare tvrdí, že odôvodnenie bolo nedostatočné a/alebo protichodné v rozsahu, v akom sa týkalo týchto oblastí údajného porušenia zásady proporcionality Komisiou: i) nevhodnosť žiadosti o informácie ako prostriedku na dosiahnutie cieľa stanoveného v prejednávanej veci, ii) nadmerné náklady pri úsilí, ktoré musí spoločnosť vynaložiť pri príprave odpovede na žiadosť o informácie, a iii) porušenie kritéria použitia miernejších prostriedkov, ktoré vyžaduje, aby sa ciele vyšetrovania sledovali vždy prostredníctvom prijímania opatrení, ktoré vyžadujú iba minimálnu obetu zo strany osôb, ktorým sú určené, pokiaľ ide o právnu oblasť.
            
         
               5.
            
            
               Piaty odvolací dôvod: nedostatočné odôvodnenie týkajúce sa údajného porušenia práva byť vypočutý
               Svojím piatym odvolacím dôvodom spoločnosť Italmobiliare tvrdí, že odôvodnenie rozsudku, pokiaľ ide o údajné porušenie práva byť vypočutý, je nedostatočné. Súdny dvor nesprávne rozhodol, že „spôsoby“, akými Komisia vedie konzultáciu, nemusia byť súdne preskúmané iba na základe toho, že Komisia „nebola povinná“ postupovať týmto spôsobom.
            
         
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Text s významom pre EHP) (Ú. v. ES L 1, 2003, s. 1; Mim. vyd. 08/002, s. 205).